הוועדה לענייני ביקורת המדינה, כנסת 18, פרוטוקול מספר 36, 2009-10-26 09:30

יואל חסון: בוקר טוב לכולם.

יואל חסון: אני מתכבד לפתוח את הישיבה של הוועדה לענייני ביקורת המדינה.

יואל חסון: אני שמח לראות את האנשים המשתתפים: מבקר המדינה, חברי הכנסת, מנהלת הוועדה.

יואל חסון: לפני שנגיע לדיון העיקרי – בקשה לחוות דעת מבקר המדינה, על-פי סעיף 21 לחוק מבקר המדינה בנושא הזרמת כספים לחברות בבעלות קודמת של שר הביטחון אהוד ברק – אנחנו רוצים על-פי בקשת המבקר לדון בעניין אחר, לבקשת המבקר.

יואל חסון: כזכור לכם, לפני כשבועיים אנחנו העברנו החלטה, על-פי סעיף 21 לבקש ממשרד מבקר המדינה לבדוק את ההתרחשויות בשב"ס.

יואל חסון: לדעתי, החלטה הזאת הייתה רלוונטית מכיוון שגם בסוף השבוע הזה היה מקרה נוסף של התאבדות של אסיר.

יואל חסון: לכן אין ספק, שהיה צורך והוא רק התחזק באותה בדיקה.

יואל חסון: באותה החלטה, על-פי הצעת דב חנין אנחנו צירפנו את נושא מערך הכליאה בצה"ל.

יואל חסון: לאחר מכן בפנייה של המבקר אלינו הובהר שנושא הכליאה בצה"ל כבר טופל ועומד להתפרסם באחד הדוחות הקרובים של מבקר המדינה.

יואל חסון: לכן אני מבקש להסיר את הנושא הזה מסעיף 21 כדי לאפשר למבקר להתמקד רק בנוש של השב"ס בדוח החדש.

יואל חסון: לכן אני מבקש מחברי הכנסת להצביע על העניין הזה.

יואל חסון: מי בעד להסיר את נושא מערך הכליאה בצה" לאור הודעת המבקר?

יואל חסון: רוב; מי נגד?

יואל חסון: אין מתנגדים; מי נמנע?

יואל חסון: אין נמנעים.

יואל חסון: אני מודיע שהסעיף הוסר ונשארת רק המסגרת של סעיף 21 רק על נושא השב"ס עם דגש על נושא ההתאבדויות.

יואל חסון: 2.

יואל חסון: בקשה לחוות דעת מבקר המדינה, על-פי סעיף 21 לחוק מבקר המדינה בנושא:

יואל חסון: הזרמת כספים לחברות בבעלות קודמת של שר הביטחון אהוד ברק.

יואל חסון: חבריי חברי הכנסת, הדיון שאנחנו מקיימים היום הוא דיון יותר ציבורי ומשמעותי.

יואל חסון: כפי שאתם יודעים, כולנו כאנשי ציבור עומדים למבחן.

יואל חסון: אנחנו חיים במסגרת שהיא כמו אקווריום גם מבחינת השקיפות, גם מבחינת ההתנהלות שלנו גם כאשר אנחנו עובדי ציבור וגם כאשר אנחנו פורשים מהתקופה שבה היינו עובדי ציבור ומתקיימים כאנשים רגילים ואז חוזרים לעבודה הציבורית.

יואל חסון: גם המערכת וגם מדינת ישראל יצרו עם השנים מנגנונים שאמורים ליצור את המעברים האלה שיהיו מעברים תקינים בין היותך איש ציבור ובין היותך איש פרטי.

יואל חסון: המנגנונים שמפקח עליהם משרד מבקר המדינה, הם מנגנונים חשובים, והם חלק מהדברים המהותיים.

יואל חסון: בשנים האחרונות ראינו לא מעט פרשות שהיו קשורות לאנשי ציבור בעניינים של התנהלות כספית, בעניינים של התנהלות של חברות שהיו בבעלותם והפעילות העסקית שהייתה בהן.

יואל חסון: במשך השנים חלק התנהלו בצורה נכונה וחלק התנהלו בצורות לא נכונות.

יואל חסון: גם אם זה התחיל כתחקיר עיתונאי, כאשר היה ברור שאיש ציבור פעל בצורה לכאורה לא תקינה ולא ראויה הייתה פעולה מאוד אגרסיבית מצד גופי האכיפה במדינת ישראל, וודאי מצד מבקר המדינה.

יואל חסון: לפעמים זה גם הגיע לרמה של משטת ישראל, וכך צריך כאשר פועלים בצורה לא ראויה.

יואל חסון: לפני מספר שבועות פורסם תחקיר בעיתון "הארץ" שלאחר מכן פורסם גם בעיתונים אחרים ובאמצעי תקשורת אחרים לגבי העברת החברות של אהוד ברק לידי בנותיו.

יואל חסון: לגבי העובדה שכאשר החברה עברה לידי בתו של ברק נכנסו עוד כספים גם לאחר כהונתו כשר הביטחון.

יואל חסון: צריך לומר שכל הדברים הם "לכאורה" וחלק הם עובדות.

יואל חסון: מניותיו של אהוד ברק הועברו מחברת "אהוד ברק בע"מ" לשלוש בנותיו, ושר הביטחון הצהיר כי הן אינן מנהלות פעילות עסקית בחברה.

יואל חסון: למרות זאת כן הועברו כספים, והחברה כן הייתה פעילה.

יואל חסון: גם התברר שהכול זה "לכאורה".

יואל חסון: מתברר גם כי בשנת 2007, עת התיישב יושב ראש מפלגת העבודה החדש-ישן אהוד ברק הוא משך מהחברה בהיותו יושב ראש מפלגת העבודה משכורות בסך כ-3 מיליון שקלים.

יואל חסון: יש כאן עוד דברים שצריך להתייחס אליהם, גם לגבי הכנסות החברה בזמן כהונתו כשר ביטחון; יש כאן גם לכאורה רשימה ארוכה של עסקים שקידם אהוד ברק, שחלקם עם אנשי עסקים שתרמו בהמשך למערכת הבחירות שלו.

יואל חסון: חלק היו גם מעורבים בחברה שהוקמה על-ידי אשתו של אהוד ברק ולאחר מכן נסגרה.

יואל חסון: כמובן, היה גם העניין המרכזי של ניגוד עניינים שנדרש על פי חוק של שרים וסגני שרים.

יואל חסון: יש הגדרה ברורה מאוד מתי מותר להעביר לרשות בן משפחה; זה רק אם הם עבדו בחברה בשנה שלפני כניסתו לתפקיד הציבורי וגם אם ביקש וקיבל היתר לכך, מה שכנראה לא היה בתהליך.

יואל חסון: עורך הדין כהן עצמו, גיסו לשעבר של אהוד ברק, מוסר שמיכל, יעל וענת ברק לא עבדו ולא היו בפעילות בחברה בעבר ובהווה, ויש עוד דוגמות להזרמת כספים.

יואל חסון: הדברים האלה, בעיניי, כפי שפורסמו, ואני אומר שוב שהם דברים ש"לכאורה" – הם יכולים להיות אמת, ויכול להיות שיש בהם אמת חלקית, ויכול להיות שאין בהם אמת בכלל.

יואל חסון: אבל את הדברים האלה צריך לבדוק כמו שנבדקו אנשי ציבור אחרים בשנים האחרונות ואף בחודשים האחרונים במקרים דומים מאוד.

יואל חסון: באותו תהליך פניתי וכתבתי בעניין הזה למבקר המדינה והעליתי את התהיות שלי שאני חושב שראוי שהן ייבדקו.

יואל חסון: נוסף לכך חשבתי שנכון שהוועדה לביקורת המדינה תעלה את זה כאן לדיון, תשמע את האנשים הרלוונטיים – גם את חברי הכנסת וגם את המבקר וגם תקבל החלטה בנושא הזה, לפי סעיף 21, לקיים בדיקה של מבקר המדינה.

יואל חסון: בעיניי גוף מבקר המדינה הוא הגוף המהימן ביותר שיכול לבחון את העניין הזה בצורה האובייקטיבית ביותר.

יואל חסון: ראוי לומר שלדיון הזה הוזמן אהוד ברק, הוזמן גם עורך דין דורון כהן וגם אנשים נוספים ששמם היה באותו תחקיר ובתחקירים אחרים.

יואל חסון: הם בחרו לא לבוא, וזה בסדר, זאת בחירה שלהם, ובמקרה הזה הם יכלו להרשות לעצמם לקבל את הבחירה הזאת ולא להגיע.

יואל חסון: אבל דבר אחר שאני רוצה להעלות וקצת הטריד אותי הוא שהוזמנו כל הגופים שמגדירים עצמם לוחמים בשחיתות: אומ"ץ, התנועה לאיכות השלטון.

יואל חסון: הגופים האלה במשך כל השנים מיהרו להגיע בעניין מקרים אחרים והיו הראשונים שהגיעו לאולם הזה.

יואל חסון: משום מה לדיון הזה הם בחרו לא להגיע.

שלמה קלדרון: אנחנו תמיד באים.

יואל חסון: לשכת המבקרים הפנימיים, אתם בסדר.

יואל חסון: אין תלונות.

רחל אדטו: למה הם לא באו?

יואל חסון: זאת באמת שאלה טובה למה הם בחרו לא לבוא.

רחל אדטו: זרוק השערה.

יואל חסון: אין לי השערה.

יואל חסון: אותם גופים שלא רק באו לכל הדיונים האחרים של הוועדה לביקורת המדינה, גם השתתפו, היו פעילים מאוד ודחפו לקיים דיונים על מקרים שלכאורה נראים הרבה יותר פשוטים מהמקרים האלה.

יואל חסון: רואים שאותם גופים בחרו לא להגיע לדיון הזה.

יואל חסון: זה סימן שאלה גדול מאוד.

יואל חסון: אותי זה מטריד האם לאותם גופים יש שיקול מי צריך לחקור לגביו שחיתות ומי לא צריך?

יואל חסון: האם יש מקומות מסוימים או אנשים מסוימים שהם לא רוצים לטפל בהם או לא רוצים להיות חלק מהעניין הזה?

יואל חסון: אני בכל אופן אשקול האם בכלל להמשיך להזמין את אותם גופים במקרים אחרים.

יואל חסון: אבל זה בהחלט, לדעתי, סימן שאלה ונקודה מעניינת בעיניי, ואולי אפילו חמורה, שצריך להעלות אותה ולהתייחס אליה.

רחל אדטו: לא קיבלתם הודעת התנצלות שהם לא יגיעו?

חנה פריידין: ביקשנו מהם אתמול מספר פעמים להופיע בדיון, והתשובה הייתה שאין להם נציגים לדיון.

יואל חסון: ואני אומר לך, חברת הכנסת אדטו, בנושאים הרבה יותר פשוטים שלא נראים לכאורה כמו הנושא הזה שהוא מאוד חמור, הם הגיעו וגם הגיעו.

יואל חסון: הם לא רק הגיעו, הם גם דחפו לקיים את הדיונים האלה.

יואל חסון: אני לוקח לעצמי את החירות עכשיו להחליט האם אני רואה בהם עדיין ראויים להיות מוזמנים לדיונים של הוועדה לענייני ביקורת המדינה.

יואל חסון: הם לא יבחרו למה הם מגיעים ולמה הם לא מגיעים, אם הם רואים עצמם מחזיקים את הדגל של איכות השלטון ומלחמה בשחיתות.

יואל חסון: אני רוצה לתת לחברי הכנסת להתייחס.

יואל חסון: ראשון הדוברים חבר הכנסת אורי אריאל.

יואל חסון: בבקשה.

אורי אריאל: תודה, אדוני היושב ראש, שלום לכולם.

אורי אריאל: אני רוצה להגיד ממה אני סולד, ואחרי זה ממה אני סולד עוד יותר.

אורי אריאל: אני סולד מהעיסוק באיזו דירה גר פלוני אלמוני – מה יש לו בדירה, מה אין לו בדירה.

אורי אריאל: כל אדם, אם הוא מרוויח את כספו ביושר וחי את חייו, יחיה איך שהוא רוצה.

אורי אריאל: עיתונאים כותבים, ותמיד יכולים לכתוב כל דבר – אני אישית לא אוהב את זה.

אורי אריאל: אני עוד יותר סולד מזה שאנשים חשודים שהם עשו את כספם בעושק או בצורות לא ישרות ומנצלים לרעה את תפקידם.

אורי אריאל: נדמה שפרשת נוח קוראת לנו באיזה מבול של שחיתות, שהלוואי שהוא לא נכון, ואני מתפלל שהוא לא נכון: של ראש ממשלה שעומד למשפט, חברי כנסת שמשפטם נמשך כבר שנים וכן הלאה.

אורי אריאל: עכשיו יש לנו התחקיר הזה, ואני פונה למבקר בהחלט לבדוק את זה ותומך בבקשה לבדוק את זה, ויפה שעה אחת קודם.

אורי אריאל: אני לא אהיה פה, אבל יהיה פה חבר הכנסת אריה אלדד ויצביע במקומי.

אורי אריאל: כי אם לא יבדקו יהיה סכר, ואז המבול יכול באמת לכלות כל חלקה טובה.

אורי אריאל: זה נדמה שכל פעם שעולה משהו מטפלים בו, אז עכשיו זה יירגע.

אורי אריאל: ולא היא.

אורי אריאל: אתה מגלה כל פעם דבר חדש.

אורי אריאל: אני מתפלל שהדברים לא נכונים, שהכול כשר ויימצא שהכול נהדר, ורק צריך לתקן אולי איזו לקונה.

אורי אריאל: אני חושש מניסיון העבר שהדברים לא כך, ואני פונה למבקר – עד כמה שהוא עמוס, והוא עמוס מאוד במספר הנושאים שהוא מטפל, אבל יש אולי לתת לזה קדימות מסוימת אף על פי שאני לא יודע מהם כל הדברים שאתה עוסק בהם.

אורי אריאל: זה דבר ציבורי מדרגה עליונה, ומחננו צריך להיות טהור.

אורי אריאל: תודה.

יואל חסון: אני מודה לך.

יואל חסון: חבר הכנסת אלדד, בבקשה.

אריה אלדד: תודה, אדוני היושב ראש.

אריה אלדד: בוקר טוב.

אריה אלדד: קראתי את הכתבה ב"הארץ", ואני מוכרח להודות שדי איבדתי את הידיים ואת הרגליים מרוב חברות.

אריה אלדד: לפני שנים מספר הוגשה תלונה לוועדת האתיקה שישבתי בראשה בנושא חבר הכנסת הירשזון.

אריה אלדד: כשנפרשה בפנינו פרשת התלונה אמרתי מה שאמרתי קודם: אני לא מצליח להבין שום דבר; חברות וחברות-בת וחברות-בת של חברות-בת ושרשורים ובעלויות צולבות.

אריה אלדד: שאלתי את עורכי הדין של חבר הכנסת הירשזון דאז, למה צריך את כל זה; למה צריך ליצור את עשרות הפיצולים והשרשורים והעברות?

אריה אלדד: הם הסתכלו עליי די ברחמים, ואמרו שאם אני לא מבין, כנראה שאף פעם לא אבין.

אריה אלדד: אני עדיין לא מבין, אבל בהנחה שהבעלויות וההתפצלויות ופתיחת חברות וסגירת חברות והעברה ויצירת חברות-בת שתוארו בכתבה היא מדויקת – אינני יודע לשפוט אותן, באמת אין לי הכלים – אין לי ספק שיש צורך באדם שיש לו הבנה כלכלית ומשפטית בדיני חברות, או בקיצור – מבקר המדינה.

אריה אלדד: כלומר מישהו שיוכל לנתח את הדברים האלה ולקבל התייחסויות, ואני מניח שלפחות השר ברק לא יוכל לשתוק – בניגוד למה שעשה לעיתון בכך ששמר על זכות השתיקה – ולא להעביר מידע למבקר המדינה.

אריה אלדד: למבקר המדינה יש גם מסמך שאנחנו, בלי הסכמתו של השר ברק, לא נוכל לעיין בו – הסכם ניגוד עניינים והצהרת הון.

אריה אלדד: הדברים האלה הם בבסיס ההבנה אם הכול כשר או יש פה דברים שאינם כשרים.

אריה אלדד: נדמה לי שבפרשה דומה בהקשריה החליטה המשטרה להגיש כתב אישום נגד השר ליברמן.

אריה אלדד: וכשאני קורא שוב את הכתבה ב"הארץ" ומנסה להשתחרר מהסבך של חברות כלכליות שקשה להבין בהן "מי נגד מי", יש כמה דברים שעולים מהכתבה שאם הם נכונים הם ראויים למתן הסברים ברורים: עבור מה קיבלו החברות בבעלותו החלקית או המלאה של אהוד ברק 6.5 מיליון שקל?

אריה אלדד: אלו שירותים ניתנו?

אריה אלדד: אזרחי המדינה זכאים לדעת איזה שירותים מסחריים נתן מי שהוא היום שר הביטחון של המדינה.

אריה אלדד: האם זה באמת ייעוץ ביטחוני?

אריה אלדד: האם העובדה שגם לאחר שהוא הפסיק לתת ייעוץ ביטחוני החברות הללו ממשיכות לקבל כסף, לפחות לכאורה על-פי מה שכתוב בכתבה, זה אומר שבנותיו נותנות היום ייעוץ ביטחוני?

אריה אלדד: שחתנו או גיסו לשעבר נותן ייעוץ ביטחוני?

יואל חסון: גם חתנו הוא, כנראה, "לשעבר".

אריה אלדד: גם את העניין המשפחתי לא הבנתי, אבל הבעיה היא שלי ולא חלילה של המשפחה.

אריה אלדד: אנחנו רוצים לדעת מיהם הגורמים שהעבירו כסף לחשבונות הללו.

אריה אלדד: כשמדובר בשר ביטחון של מדינת ישראל גם כשהוא קיבל כסף על מתן ייעוץ ביטחוני לגיטימי שנה לפני שהיה שר ביטחון, זכותם של אזרחי המדינה לדעת מי הגורמים שאיתם היו לו עסקים.

אריה אלדד: חשוב שנדע.

אריה אלדד: האם יש זהות – ואולי זהות חלקית – בין הגורמים שאיתם החברות הללו עשו עסקים וקיבלו כספים מהם לבין מי שתרמו לשר הביטחון בקמפיין הבחירות שלו?

אריה אלדד: צריך לקבל את שתי הרשימות ולהצליב ביניהן; האם יש איזושהי זהות בין אלה שפנו לבקש או קיבלו סיוע מחברת טאורוס שהקימה רעייתו של אהוד ברק?

אריה אלדד: האם יש איזשהו קשר, ולו בלוח הזמנים, בין היום שבו הפסיק הכסף לזרום לחברת אהוד ברק בע"מ לבין היום שבו הוקמה חברת טאורוס?

אריה אלדד: האם זה באמת למחרת?

אריה אלדד: חברה אחרת שעלתה בכתבה, שהיא לכאורה בשותפות בינו לבין גיסו לשעבר, היא חברת קרדו.

אריה אלדד: האם החברה עדיין פעילה?

אריה אלדד: האם החברה הזאת נותנת ייעוץ ביטחוני?

אריה אלדד: האם מי שנותן את הייעוץ הביטחוני הוא הגיס לשעבר או ששר הביטחון במשרה מלאה של מדינת ישראל נותן ייעוץ ביטחוני דרך חברה אזרחית?

אריה אלדד: כל הדברים הללו הם יותר ממזעזעים בחברה מתוקנת.

אריה אלדד: אם משהו מכל החשדות האלה נכון זאת רעידת אדמה אמיתית.

אריה אלדד: כדי לברר את החשדות, להסיר אותם או לאשש אותם – אין לספק שאנחנו זקוקים לבדיקתו של מבקר המדינה.

יואל חסון: תודה, חבר הכנסת אלדד.

יואל חסון: חברת הכנסת אדטו, בבקשה.

רחל אדטו: אתמול או שלשום הקשבתי לטלוויזיה כאשר התקיים דיון בהיבט התקשורתי של פרשת פנאן.

רחל אדטו: על סדר היום עלתה השאלה איפה הייתה התקשורת כשלמעשה כמעט כולם ידעו.

רחל אדטו: הסתבר שהדבר הזה לא נולד רק בשבוע שהוא תלה את עצמו והתאבד, אלא למעשה, הסתבר שאנשים ידעו לא רק במכבי תל-אביב, לא רק אלה שהיו שותפים לבנק הזה, אלא גם רבים מאנשי התקשורת ידעו, ובכל אופן כולם שתקו, ואף אחד לא אמר.

רחל אדטו: כשמתעוררת השאלה איפה הייתה התקשורת כי חלק מתפקיד התקשורת הוא גם להביא את הדברים האלה לסדר היום הציבורי, מבחינתי המאמר הזה שעלה כמו שהוא עלה, זה חלק מתפקיד התקשורת בעניין הזה: להביא את נושא לסדר היום הציבורי.

רחל אדטו: ברגע שזה עלה לסדר היום הציבורי ויש חשדות לכאורה – והיטיב לתאר את השאלות המתבקשות, חבר הכנסת אלדד – זה מאמר שאסור להתעלם ממנו.

רחל אדטו: קרו דברים מעודם; חברות הבת הן דבר משפטי ידוע לפתור בעיות כאלה ואחרות באמצעות הקמת חברות-בת כאלה ואחרות ושרשור של חברות-בת כאלה לחברות-בת אחרות.

רחל אדטו: זה מתבקש מאליו, זה אפילו לא מעורר סימן תהייה וסימן שאלה אחד האם צריך לבדוק את הנושא הזה או לא – תהא דמותו של האדם הנגוע בכיר ככל שיהיה ומעמדו בכיר ככל שיהיה – אין אפילו שאלה על סדר היום הציבורי שזה צריך להיבדק עד תום.

רחל אדטו: יצא שלא היה בו שום דבר – מעולה, טוב לכולנו, טוב למדינה, טוב לתדמיתנו הציבורית.

רחל אדטו: תצא שיש בעיה – יש הפקת לקחים.

רחל אדטו: גם בעבר כבר למדנו והפיקו לקחים.

רחל אדטו: כך שאני בוודאי מברכת אותך, חבר הכנסת יואל חסון, יושב ראש הוועדה, על החלטתך לקיים את הדיון הזה היום.

רחל אדטו: ודאי אני תומכת בכל הצעה שתביא את זה לידי בדיקה.

יואל חסון: תודה, חברת הכנסת אדטו.

יואל חסון: חבר הכנסת אורלב, בבקשה.

זבולון אורלב: תודה רבה, אדוני היושב ראש.

זבולון אורלב: אני חושב שאני החבר היחידי כאן מהקואליציה.

זבולון אורלב: אשר על כן באתי במיוחד וגם דחיתי ישיבה של ועדת החינוך והתרבות כדי להבהיר שהמאבק לשמירת טוהר המידות וניקיון הכפיים בשירות הציבורי הוא לא עניין מפלגתי, הוא לא עניין קואליציוני, הוא לא עניין של ניגוח של שמאל מול ימין, דתיים-חילונים.

זבולון אורלב: הוא מאבק ממלכתי, מאבק לאומי מובהק, והוא חייב להיות משותף לכל חברי הכנסת.

זבולון אורלב: אם נוצרה עננה כלשהי בשירות הציבורי חייבים להסיר אותה.

זבולון אורלב: חברי ועדת ביקורת המדינה – קואליציה כאופוזיציה – חייבים להתעלות מעל כל שיקול בלתי ענייני ולהיות דבקים במטרתה של הוועדה לטפל בכך בשמירת טוהר המידות, המנהל התקין, מניעת ניגודי עניינים ועקירה של כל לחלוחית של ספק או צל של שחיתות בשירות הציבורי.

זבולון אורלב: צריך להדגיש שאמון הציבור מותנה בכך שתהיה שקיפות מלאה ושהציבור יודע שכל שאלה נבדקת, ואם הוטל ספק – ובעיניי לא הוכח שום דבר, אלא יש טענה וספק – הטענה הזאת צריכה להיבדק.

זבולון אורלב: מעמדו של מבקר המדינה בכלל ומעמדו של מבקר המדינה השופט בדימוס מיכה לינדנשטראוס בפרט הוא מעמד שהציבור נותן בו אמון מלא.

זבולון אורלב: כך שאם הוא לוקח על עצמו לערוך בדיקה הבדיקה היא מקצועית, ממלכתית, עניינית.

זבולון אורלב: לכן אין ראוי ממנו שוועדת ביקורת המדינה, גם לפי החוק, תבקש ממנו לבדוק את הסוגיה העומדת על סדר היום כדי שיהיה ברור מה קרה שם.

זבולון אורלב: אני מאוד מקווה שתוצאות הבדיקה תהיינה כאלה שמישהו צעק "זאב, זאב", ואין זאב.

זבולון אורלב: אני פשוט מייחל לכך שהרי אנחנו עוסקים ברמות הגבוהות של השלטון בישראל, ואין לי שום רצון לחשוב שנמצא איזשהו "רבב בבגדו", כלשון השפה התלמודית.

זבולון אורלב: אשר על כן, באתי לומר לך, אדוני היושב ראש שאני אתמוך בהצעה לבקש ממבקר המדינה לבדוק את הנושא הזה.

יואל חסון: תודה, חבר הכנסת אורלב.

יואל חסון: חברת הכנסת סולודקין, בבקשה.

מרינה סולודקין: בוועדה לביקורת המדינה אנחנו מבינים שמוסר וצדק זה לא עניינים פוליטיים.

מרינה סולודקין: בקדנציה הקודמת גם מבקר המדינה וגם היועץ המשפטי התחילו לנקות את האורוות במדינה, כי יותר מדי "הדג מסריח מהראש".

מרינה סולודקין: עכשיו זה עניין של בדיקה של מבקר המדינה, ואולי יש גם ליקויים בחקיקה שלנו בכך שאנשים לא מבינים מה מותר ומה אסור, והולכים על הגבול.

מרינה סולודקין: תודה.

יואל חסון: תודה רבה לך.

יואל חסון: חבר הכנסת ביבי, בבקשה.

אריה ביבי: אדוני היושב ראש.

אריה ביבי: אני משבח את מבקר המדינה.

אריה ביבי: בשנים האחרונות מבקר המדינה עושה עבודה יוצאת מן הכלל טובה.

אריה ביבי: שנית, אנחנו צריכים לבדוק מספר שנים אחורה את כל התחלואים שהיו בעקבות תוצאות בדיקה של מבקר המדינה, ולראות מה עשו עם זה.

אריה ביבי: אני יודע גם מניסיוני בעבר, שלאחר שמבקר המדינה בדק וכתב ספר עב כרס מגיעים לממשלה או למשרדי הממשלה, עוברים על הסעיפים ומורחים את זה: זה תיקנו, זה ננסה לתקן, זה בתיקון, זה בהליכי תיקון.

אריה ביבי: לאחר מספר חודשים הכול נמרח, מגיע דוח חדש, ושוב: תיקנו, ננסה לתקן, זה בתיקון, זה בהליכי תיקון.

אריה ביבי: גם אצלי ביחידות שפיקדתי עליהן הייתי יושב עם המבקר והיינו בודקים עד לפריט האחרון כדי שכל ליקוי שמצא מבקר המדינה, אכן ייעשה.

אריה ביבי: זה בסיס הביקורת.

אריה ביבי: אחרת כולנו יודעים לבקר.

אריה ביבי: בתחילת דבריי אמרתי – ויסלחו לי המבקרים לשעבר – שמבקר המדינה הנוכחי הוא אם לא הטוב ביניהם הוא אחד הטובים מביניהם מאז קום המדינה.

אריה ביבי: הוא עושה עבודה מצוינת.

אריה ביבי: אנחנו צריכים לתת לו את הגיבוי כדי לבדוק על קוצו של יוד מה נעשה בדיוק עם הביקורת שלו במקרים של התחלואים, לא בביקורת הטובה.

אריה ביבי: והוא מוצא הרבה תחלואים.

יואל חסון: תודה על הדברים.

יואל חסון: אתה לא חבר קבוע בוועדה, ולכן אני רוצה לעדכן אותך שדווקא בשבוע שעבר התחלנו לקדם חוק שמדבר בדיוק- -

אריה ביבי: שכחתי להגיד שזאת הוועדה בין הטובות בכנסת.

קריאות: מה עם היושב ראש?

אריה ביבי: היושב ראש, לא רק שהוא דומה למייקל ג'קסון הוא גם הכי טוב.

זבולון אורלב: ומה עם היושב ראש לשעבר?

יואל חסון: זהו, בדיוק, עזוב את היושב ראש הנוכחי, יושב פה היושב ראש לשעבר.

יואל חסון: בכל מקרה, קידמנו פה לראשונה חוק שמאפשר לקבוע עבירת משמעת למי שלא פועל לתיקון ליקויים בשירות המדינה.

יואל חסון: זאת הצעת חוק קטנה, שורה וחצי, אבל היא תהיה משמעותית.

אריה ביבי: אדוני היושב ראש, עליתי על דעת חכמים.

יואל חסון: כיוונת לדעת גדולים.

יואל חסון: מעולה.

יואל חסון: אני מעוניין להתייחס לדרך שבה בחרתי לדון בנושא במסגרת סעיף 21.

יואל חסון: לי אין ספק שזה נושא שהמבקר יבדוק גם עם סעיף 21 וגם בלעדיו.

יואל חסון: אבל לדעתי, יש כאן היבט ציבורי שהרי רוב הביקורת הציבורית מגיעה לתוך הבית הזה, ולא תמיד נראה שבבית הזה יש עמדה אחידה של מלחמה בשחיתות, ומה שנראה לכאורה כמעשה של שחיתות ומעשים לא תקינים.

יואל חסון: עצם העובדה שהוועדה לביקורת המדינה תקבע ותבקש לפתוח בבדיקה, שיכול להיות שהיא כבר בעיצומה, יש כאן אמירה של הוועדה, של הכנסת ושל בית הנבחרים, שהיא גם אמירה פנימית, אבל גם אמירה כלפי הציבור הרחב שכולנו נבחרים על-ידו, ואנחנו נציגיו.

יואל חסון: יש מישהו מהאורחים שרוצה להתייחס לעניין הזה?

יואל חסון: נשיא לשכת המבקרים הפנימיים, מר קלדרון, בבקשה.

שלמה קלדרון: בוקר טוב לכולם.

שלמה קלדרון: כבוד מבקר המדינה, יושב ראש הוועדה לשעבר, יושב ראש הוועדה הנוכחי- -

יואל חסון: ויכול להיות שיושב ראש הוועדה לעתיד.

שלמה קלדרון: זה קורה, זה יקרה, אני מקווה שיקרה.

שלמה קלדרון: חברי כנסת נכבדים, חברות כנסת נכבדות.

שלמה קלדרון: זה אירוע כואב, ומה שאמרתם כאן והחלטתם לעשות הוא נכון – צריך לבדוק.

שלמה קלדרון: אני רוצה לדבר על הנושא הזה מהאספקט של שומרי הסף, מרתיעים בשער, מבקרים פנימיים.

שלמה קלדרון: זה שנים מאז שחוקק חוק הביקורת הפנימית מדברים – והלשכה מתריעה מדי יום ומדי לילה חדשים לבקרים – שצריך לחזק את הביקורת הפנימית, צריך לחזק את שומרי הסף, ושום דבר לא נעשה עד היום, ורק דיבורים, דיבורים, דיבורים.

שלמה קלדרון: מה אתם רוצים?

שלמה קלדרון: אתה אמרת, כבוד יושב ראש הוועדה שחברות מתפרקות, מוסדות נהרסים, קופות גמל מתמוטטות, לאנשים לא תהיה דרך לפרנס עצמם בכבוד לעת זקנה – כל הדברים האלה אנחנו אומרים בגדול בעיתונות ובכל מקום – אבל אף אחד לא אוהב ביקורת.

שלמה קלדרון: אף אחד לא אוהב ביקורת.

שלמה קלדרון: המבוקרים באמת לא אוהבים ביקורת; הם רוצים כמה שיותר בזול, כמה שפחות ביקורת כי יש חוק שאומר להם שצריך להביא ביקורת.

שלמה קלדרון: ואנחנו נותנים יד לזה.

שלמה קלדרון: מי זה אנחנו?

שלמה קלדרון: אנחנו המחוקקים.

שלמה קלדרון: אני לא מחוקק, אתם מחוקקים.

שלמה קלדרון: שלחתם אותנו כצבא להילחם ולהיות שומרי סף ומרתיעים בשער, ואתם משאירים אותנו ללא נשק, ללא הגנה וללא שום תחמושת.

שלמה קלדרון: מבקר המדינה הנוכחי הוא היחידי עד היום שנותן כתף, נתן כתף וייתן כתף ועוזר למבקרים הפנימיים.

שלמה קלדרון: מה אתם חושבים, שזה קל להילחם בשחיתות?

שלמה קלדרון: זה פשוט להילחם בשחיתות?

שלמה קלדרון: בחוק הביקורת הפנימית כתוב: יבחן בין היתר ניהול תקין וטוהר מידות.

שלמה קלדרון: ניהול תקין וטוהר מידות פירושו שחיתות.

שלמה קלדרון: כשמבקר חושף שחיתות ורוצה להעביר אותה הלאה, הוא גמר את הקריירה שלו.

יואל חסון: מבקר פנימי, אתה מתכוון.

שלמה קלדרון: בוודאי.

שלמה קלדרון: ואז מבקר המדינה שלנו אומר, שלמה, הם מפחדים.

שלמה קלדרון: אנחנו מסכימים, וזה כואב לנו, הם מפחדים.

שלמה קלדרון: בכם תלוי העניין הזה שאם תעשו מה שאתם צריכים לעשות יהיה כוח למבקר הפנימי לבצע את מה שאתם מבקשים ממנו לעשות.

שלמה קלדרון: תנו לו את הכוח, תחזקו את מעמד המבקר, תעשו לו רישיון כי גם מבקרים מפשלים.

שלמה קלדרון: אם מבקר מפשל ומוכר קישוט ארגוני שייקחו לו את הרישיון.

שלמה קלדרון: היום ברוב המקומות שמחויבים בביקורת פנימית יש קישוט ארגונית, לא ביקורת.

שלמה קלדרון: כאילו אנשים משלמים בשביל לקבל כיסוי יפה מאוד לזה.

שלמה קלדרון: הנה, יש ביקורת, מה אתם רוצים?

שלמה קלדרון: 20 שעות, 50 שעות, 70 שעות – בשנה.

שלמה קלדרון: בוועדה הקודמת חבר הכנסת אורלב עשה כמיטב יכולתו לחזק את מעמד הביקורת.

שלמה קלדרון: התפרקה הממשלה, יש כנסת חדשה, ואני מבקש כל הזמן לדון במעמד המבקר, נסגור את הפרשה הזאת.

שלמה קלדרון: כי בחברות הממשלתיות הולך רצח של מבקרים כי החברות הממשלתיות מצאו פתרונות יצירתיים איך לטפל במבקר.

שלמה קלדרון: בכותרת צריך לחזק את המבקר הפנימי, אבל באותה נשימה, תעשו.

שלמה קלדרון: הם אומרים לדירקטריונים להזמין ביקורת על המבקר.

שלמה קלדרון: מבוקר שיזמין ביקורת על הנוהג – נגמר המבקר.

שלמה קלדרון: יש חשבונות תמיד ליושבי ראש ולכאלה שרוצים לעשות חשבון עם המבקר.

שלמה קלדרון: תקצבו לו תקופת כהונה.

שלמה קלדרון: אם קוצבים לו תקופת כהונה הוא באמת יהיה יותר אמיץ ויעשה יותר עבודה?

שלמה קלדרון: לא, הוא יהיה ילד טוב ירושלים ולא יחפש שחיתויות, ולא ימצא אותם כדי לקבל עוד קדנציה ועוד קדנציה.

שלמה קלדרון: יש בחוק דרך להיפטר ממבקר: עושים לו שימוע ברוב של שני שלישים.

שלמה קלדרון: צריך שיהיה קשה.

שלמה קלדרון: המבוקר יכול לפטר את המבקר, אבל לא בפתרונות היצירתיים האלה.

שלמה קלדרון: על הדברים האלה צריך לדון בכנסת בוועדה שלך, אדון חסון, תעשה את זה כמה שיותר מוקדם לפני שהביקורת הפנימית תחוסל.

יואל חסון: בסדר גמור.

יואל חסון: מר קלדרון, אתה חורג מסדר היום.

שלמה קלדרון: משפט אחרון: אם לא תעשו משהו, בואו נסגור את הביקורת הפנימית.

שלמה קלדרון: לא צריך אותה.

שלמה קלדרון: כיסוי או קישוט ארגוני לא צריך.

יואל חסון: תודה רבה.

יואל חסון: אתה יודע, מר קלדרון, וגם עודכנת בשבוע שעבר, שאנחנו פועלים בוועדה להתחלת התהליך של חקיקת חוק המבקרים הפנימיים.

יואל חסון: זאת משימה שהחלטתי לקחת על עצמי יחד עם חברי הוועדה, וכך יהיה.

יואל חסון: יש בזה נושאים מאוד מורכבים, יש המון מחלוקות, אבל הכוונה היא לצאת לדרך, ותוך כדי כך אני מקווה גם להגיע לנוסחים ולכיוונים הנכונים ביותר שאנחנו רוצים לדבוק בהם.

יואל חסון: חבר הכנסת אורלב, בבקשה.

זבולון אורלב: אני לא הייתי בראשית הישיבה, אבל מתוך היכרות עם דרכי עבודתה של מזכירות הוועדה אני בטוח שהודיעו לשר ברק שהישיבה הזאת מתנהלת- -

יואל חסון: כן, ברור.

זבולון אורלב: - - והוא אפילו הוזמן לוועדה.

יואל חסון: ברור.

זבולון אורלב: האם התקבלה ממנו תגובה?

זבולון אורלב: האם הוא שלח נציג?

יואל חסון: הגיעה התייחסות מעו"ד דורון כהן שגם הוזמן, והתכוונתי להקריא אותה: "קיבלתי את פניית הוועדה כדי לפעול בשקיפות מלאה.

יואל חסון: בכוונתי להעביר את פרטי התקבולים הרלוונטיים בחברות שהיו קשורות לשר הביטחון, מר אהוד ברק, ואשר בהם אני מכהן כדירקטור למבקר המדינה.

יואל חסון: אני סמוך ובטוח שהצגת החומר כאמור תראה שאין מקום לטענות שהועלו".

זבולון אורלב: הוא עונה כאן כיועץ משפטי שלו?

יואל חסון: לא, הוא עונה לגבי עצמו.

יואל חסון: עוזרתו של אהוד ברק, רות בר, הודיעה בשמו שהוא לא יגיע לדיון הזה, ולא הייתה שום התייחסות עניינית.

זבולון אורלב: אנחנו לא יודעים את עמדתו.

זבולון אורלב: אם הוא היה שואל בעצתי, וחבל שהוא לא שואל בעצתי, הייתי מציע לו לתמוך בבקשה הזאת כי בוודאי אין מי שיכול יותר ממבקר המדינה לעשות בירור יסודי בעניין הזה.

זבולון אורלב: היו כל מיני ועדות, וגם בהיותי שר למדתי את הפרקים האלה, אבל יכול להיות שהמִנהל בישראל חסר עדיין את תורת "המותר והאסור" לשרים, ולכן אם אפשר שגם במסגרת הבקשה שלנו לגבי מקרה מסוים אפשר יהיה לבקש מהמבקר לתת המלצות בסוגיה הזאת כדי שאם הוא ימצא שחסרות הנחיות או חסרים נהלים כיצד שר צריך לפעול כדי לקבוע את הנורמה שגם עליו לקבוע, שזה יהיה גם במסגרת הבקשה שלנו, ושהמבקר יתייחס לכך בדבריו.

יואל חסון: תודה רבה.

יואל חסון: מבקר המדינה מר מיכה לינדנשטראוס, בבקשה.

מיכה לינדנשטראוס: אני קודם כול רוצה להודות לכם על האמון שאתם נותנים במשרד מבקר המדינה.

מיכה לינדנשטראוס: את האמון הזה יש לחלוק יחד עם עוד שני גורמים חשובים מאוד שיש להם משקל רב מאוד: ועדת הכנסת לענייני ביקורת המדינה – יושבי הראש מן העבר ויושב הראש הנוכחי – שנתנו לנו בתקופות קשות מאוד שוודאי זכורות היטב לכולכם, ולזבולון במיוחד, כתף נאמנה למאבקים שניהלנו מול גורמי שלטון וממסד מרכזיים בישראל.

מיכה לינדנשטראוס: לא הייתה כמעט אחת מהחקירות שהתנהלו שאנחנו, משרד מבקר המדינה, לא יזמנו אותה, והדברים קיבלו לאחר מכן ביטוי בנושאים שונים.

מיכה לינדנשטראוס: יש שר שנמצא בבית סוהר כיום, ויש שרים אחרים שעומדים לדין עם כל מה שכרוך בכך.

מיכה לינדנשטראוס: זה נעשה תודות לעבודה מאומצת של 570 עובדים במשרד מבקר המדינה, כל אחד ואחד בפני עצמו.

מיכה לינדנשטראוס: אני אישית מודה לכל אחד מהם על מלאכתו, ואני מודה במיוחד גם לוועדת הכנסת לביקורת המדינה לדורותיה על התמיכה שקיבלנו שהייתה חסרת תקדים מצד כל חברי הוועדה ומצד יושבי ראש הוועדה – כולם כאחד.

מיכה לינדנשטראוס: כפי שחברת הכנסת סולודקין הגדירה זאת – ניקוי אורוות – אכן הביטוי הזה משקף את מה שנעשה.

מיכה לינדנשטראוס: אני יודע שהביקורת חדה מאוד כיום, נוקבת מאוד, שינתה את מדיניותה מן הקצה לקצה – זאת לא אותה ביקורת שהייתה לפני 4 שנים ו-3 חודשים כשאני הגעתי, ולדעתי, היא הוכיחה שדווקא הגישה המחמירה עשתה את פעולתה היטב, והיום אנחנו ניצבים במצב שאני לא רוצה שאנשים יפחדו, כמו שמישהו כאן אמר, אבל שיעריכו שכל דבר נמצא בביקורת, והציבור זכאי לדעת מחמת השקיפות את מה שמתרחש במנהל הציבורי במדינת ישראל.

מיכה לינדנשטראוס: רציתי להוסיף עוד משהו כדי לא "להפתיע" אתכם: אני מסכים להצעה של הוועדה, מקבל אותה עליי ברצון, מקבל אותה למשרד מבקר המדינה.

מיכה לינדנשטראוס: אומר לך שאנחנו כבר התחלנו בהכנה של ריכוז כל החומרים בעניין הזה, ונעשה כמיטב מצפוננו ויושרנו המקצועי בעניין הזה, כמקובל וכפי שצריך להיות, כפי שהציבור מחכה מאתנו.

מיכה לינדנשטראוס: אני מניח שתוך תקופה לא ארוכה – כי הבדיקה הזאת לא צריכה להימשך זמן רב – אפשר יהיה לקבל כבר את תוצאות הביקורת.

מיכה לינדנשטראוס: לכן אנחנו מקבלים ברצון את מה שוועדת הכנסת לענייני ביקורת המדינה מציעה כאן.

מיכה לינדנשטראוס: יכול להיות שנצטרך לשקול תיקונים.

מיכה לינדנשטראוס: למשל, כשאני אגיע לנקודת הסיום בדוח הזה עומד לפניי סעיף שאני אצטט אותו מתוך כללים למניעת ניגוד עניינים של שרים וסגני שרים שזאת התורה המקצועית שלנו, הבסיס שלנו למקרה הזה.

מיכה לינדנשטראוס: הכללים האלה הם כללים שקוראים להם גם "כללי ועדת אשר" שכבוד השופט אשר, שופט בית המשפט העליון, התקין אותם בזמנו.

מיכה לינדנשטראוס: סעיף 11 (ב) על פעולות מבקר המדינה הוא בעייתי מאוד .

מיכה לינדנשטראוס: כך נאמר בו: "לבד אם נאמר במפורש אחרת בכללים אלה ישמור מבקר המדינה על סודיות הצהרות השרים ולא יגלה כל פרט בלי לקבל את הסכמת השר הנוגע בדבר".

מיכה לינדנשטראוס: זה הכביד מאוד עלינו בבדיקות קודמות שנעשו.

מיכה לינדנשטראוס: היו גם פניות אלינו מגורמים שונים שרצו לקבל אינפורמציה, וכאן בעצם השקיפות שאנחנו מדברים עליה, נסתרת על-ידי הסעיף הזה שמחייב אותנו.

מיכה לינדנשטראוס: במילים אחרות אם עכשיו נתבקשנו לבדוק יכול להיות שיבוא מי שיבוא ויגיד שיש כללי סודיות, ואתם כפופים על-ידי כללי השרים וסגני השרים לכללי הסודיות.

מיכה לינדנשטראוס: אני מקווה להתגבר על זה.

מיכה לינדנשטראוס: חשבתי על פתרון, וכנראה, יש פתרון, אבל יכול מאוד להיות שבמסגרת התיקונים שאתה מדבר עליהם נצטרך גם לשקול את הנושא הזה.

מיכה לינדנשטראוס: חבר הכנסת ביבי העלה נושא מאוד משמעותי לנו – האפקטיביות של דוחות הביקורת.

מיכה לינדנשטראוס: יש התפתחות לטובה בנושא הזה, אנחנו עוקבים אחרי זה.

מיכה לינדנשטראוס: דוחות המבקר, לפחות בשנים האחרונות, מקבלים את ההד המתאים וגם את הביצוע המתאים.

מיכה לינדנשטראוס: בעבר, לצערי הרב, זה לא היה כך, אבל זה התפתח ומתפתח נכון.

מיכה לינדנשטראוס: הכנסת אישרה בהצעת תקציב 2010-2009 הקמת אגף מיוחד במשרדי המבקר שיעסוק בבקרה ובמעקב אחר ביצוע דוחות המבקר.

מיכה לינדנשטראוס: למטרה זו ניתנו תקציב וכוח אדם על-ידי ועדת הכספים של הכנסת, ואני מניח שבתחילת 2010 הנושא יטופל בצורה משמעותית.

מיכה לינדנשטראוס: יחד עם זה גם הדברים מתבצעים לגבי מעקב אחר דוחות, כי אנחנו עורכים דוחות מעקב.

מיכה לינדנשטראוס: אכן הדברים נמצאים תחת פיקוח שלנו.

מיכה לינדנשטראוס: הדוגמה הבולטת היא אולי דווקא בפרשת טאורוס בפרשת אהוד ברק.

מיכה לינדנשטראוס: אני מצטט לכם מהודעה של שר הביטחון שהוא קיבל את כל המלצות המבקר בעניין הזה, והחברה הזאת נסגרה, וכל הכספים הוחזרו עד האגורה האחרונה.

מיכה לינדנשטראוס: אני מצטט מתוך מכתב שקיבלתי ממנו ב-5 באפריל 2009.

מיכה לינדנשטראוס: הוא הודיע לי במכתב שהחברה הייתה בפירוק מרצון, הכספים הוחזרו לאותם אנשים ששילמו לחברה הזאת.

מיכה לינדנשטראוס: אני מתכוון לחברה שהייתה בבעלותה של אשת שר הביטחון.

מיכה לינדנשטראוס: זה מוכיח גם על האפקטיביות של דוחות הביקורת.

מיכה לינדנשטראוס: אני מקבל ברצון את מה שאתם מחליטים בעניין הזה ומה שתחליטו.

מיכה לינדנשטראוס: אנחנו נבצע את זה כמיטב מצפוננו המקצועי ויכולתנו.

מיכה לינדנשטראוס: תודה רבה.

יואל חסון: תודה רבה, המבקר.

יואל חסון: אני מודה לך על הדברים החשובים שאמרת כאן.

יואל חסון: אנחנו ניכנס כאן להליך של קבלת החלטה על בקשה לחוות דעת מבקר המדינה, על-פי סעיף 21 לחוק מבקר המדינה.

יואל חסון: הנושא הוא הזרמת כספים לחברות בבעלות קודמת של שר הביטחון תוך התייחסות לפרסומים שהיו באמצעי התקשורת ולכל סוגי החומר הרלוונטיים שהוצגו בעניין הזה.

יואל חסון: לפיכך הוועדה מבקשת לבדוק את הנושא הזה, לפי סעיף 21.

זבולון אורלב: אם אפשר להוסיף באשר לצורך להציע תיקונים להתנהלות אתית של שרים בממשלה.

יואל חסון: בהחלט.

יואל חסון: אנחנו מוסיפים את העניין הזה לבחינתו של מבקר המדינה.

יואל חסון: אני מציע להעלות את זה להצבעה.

יואל חסון: זאת תהיה הצבעה שמית, בבקשה.

חנה פריידין: חבר הכנסת יואל חסון.

יואל חסון: בעד.

חנה פריידין: חבר הכנסת זבולון אורלב.

זבולון אורלב: בעד.

חנה פריידין: חבר הכנסת אופיר אקוניס – אינו נוכח.

חנה פריידין: חבר הכנסת אורי אריאל.

אריה אלדד: אני במקומו.

אריה אלדד: בעד.

חנה פריידין: חברת הכנסת ציפי חוטובלי – אינה נוכחת.

חנה פריידין: חבר הכנסת אמנון כהן – אינו נוכח, חברת הכנסת אנסטסיה מיכאלי – אינה נוכחת, חברת הכנסת מרינה סולודקין.

מרינה סולודקין: בעד.

חנה פריידין: חבר הכנסת אופיר פינס – אינו נוכח, חבר הכנסת כרמל שאמה – אינו נוכח, חבר הכנסת עתניאל שנלר.

אריה ביבי: אני במקומו.

אריה ביבי: בעד.

יואל חסון: חמישה בעד, אין מתנגדים.

יואל חסון: אני קובע שהוועדה לענייני ביקורת המדינה אישרה את הבקשה, לפי סעיף 21, לפנות למבקר המדינה לבדוק את נושא הזרמת כספים לחברות בבעלות קודמת של שר הביטחון אהוד ברק על כל המשתמע מכך, כולל בחינת הנהלים וההנחיות באשר לאתיקה של שרים.

יואל חסון: זאת אמירה חשובה של הוועדה לענייני ביקורת המדינה, ובעיניי, גם אמירה חשובה מאוד של הכנסת.

יואל חסון: אני מאחל לך, אדוני המבקר, הצלחה בבדיקה הזאת, ומודה לך.

יואל חסון: תודה רבה לכולכם, הישיבה נעולה.